জানা গেছে, বৃহস্পতিবার বিকেলে চুয়াডাঙ্গার নির্বাহী ম্যাজিস্ট্রেট মোহাম্মদ সেলিম রেজা ও সুহেল আহম্মেদের নেতৃত্বে ভ্রাম্যমাণ আদালত পরিচালিত হয়। ভ্রাম্যমাণ আদালত চুয়াডাঙ্গা শহরের হাসপাতাল সড়কের নিউ সততা ডায়াগনস্টিক সেন্টারে অভিযান চালান। এ সময় আদালত সেখানে দেখতে পান অস্বাস্থ্যকর ও নোংরা পরিবেশে প্রতিষ্ঠানটি তার কার্যক্রম চালাচ্ছে। এ কারণে আইনানুযায়ী আদালত  প্রতিষ্ঠানটির মালিক আশাদুল হককে ২ হাজার টাকা জরিমানা করেন।  একই অভিযোগে আদালত স্মৃতি প্যাথোলজির মালিক আব্দুর রহমানকে ২ হাজার টাকা ও আলসেফা ডায়াগনিস্টিক সেন্টারের মালিক ওয়াসিম আলীকে ২ হাজার টাকা জরিমানার আদেশ দেন। তাৎণিকভাবে প্রতিষ্ঠানগুলোর মালিকেরা জরিমানার টাকা পরিশোধ করেন।  এরপর একই আদালত শহরের শহীদ আবুল কাশেম সড়কস্থ বই বাজারে অভিযান চালান। আদালত নিষিদ্ধ বই বিক্রির অভিযোগে প্রকাশনা আইনানুযায়ী হামিদিয়া লাইব্রেরিকে ৫ হাজার টাকা, কথাকলি লাইব্রেরিকে ৫শ টাকা, জনতা লাইব্রেরিকে ১ হাজার টাকা ও পুথিঘর লাইব্রেরিকে  ২ হাজার টাকা জরিমানা প্রদানের আদেশ দেন। প্রতিষ্ঠান চারটির মালিক তাৎণিকভাবে জরিমানার টাকা আদালতের কাছে পরিশোধ করেন। আদালতের সার্বিক কার্যক্রমে সহযোগিতা করেন চুয়াডাঙ্গা সদর থানার উপপরিদর্শক মাসুদুর রহমান মাসুদ ও সঙ্গীয় ফোর্স।